"บสย"เล็งค้ำสินเชื่อช่วยผู้ค้าราชประสงค์
บสย. เตรียมอ้าแขนช่วยเอสเอ็มอีย่านราชประสงค์ - สีลม ดึงวงเงิน 3 หมื่นล้านบาทเข้ารับค้ำประกันสินเชื่อให้คนที่รับผลกระทบจากม็อบ
22 เม.ย. 2553

บสย. เตรียมอ้าแขนช่วยเอสเอ็มอีย่านราชประสงค์ - สีลม ดึงวงเงิน 3 หมื่นล้านบาทเข้ารับค้ำประกันสินเชื่อให้คนที่รับผลกระทบจากม็อบ
รท.นพดล พันธุ์กระวี รักษาการผู้จัดการทั่วไป บรรษัทประกันสินเชื่ออุตสาหกรรมขนาดย่อม ( บสย.) เปิดเผยว่า นายกรณ์ จาติกวณิช  รมว.คลังได้สั่งการให้ บสย. ให้เตรียมให้ความช่วยเหลือกลุ่มนักธุรกิจและผู้ประกอบการรายขนาดกลางและขนาดย่อมที่ย่านราชประสงค์ - สีลม รวมถึงแหล่งอื่นที่กิจการและการค้าได้รับผลกระทบจากการชุมนุมของกลุ่มคนเสื้อแดง ส่วนมาตรการที่จะออกมานั้นยังไม่สามารถสรุปได้เพราะที่ผ่านมายังไม่มีการหารือกันรายละเอียดถึงผลกระทบของคนที่เดือดร้อน และแนวทางความต้องการในการช่วยเหลือว่าจะออกมาเป็นอย่างไร
เบื้องต้นคาดว่า บสย. สามารถเข้าไปช่วยรับภาระค้ำประกันในการขอสินเชื่อได้ในอัตราที่ผ่อนปรน  ซึ่งจะสอดรับกับโครงการPortfolio Guarantee Scheme ระยะที่ 2 วงเงิน 3 หมื่นล้านบาท ที่บสย. คาดว่าจะเปิดให้บริการได้อย่างเป็นทางการภายในเดือนเม.ย. นี้ เนื่องจากขณะนี้ยังต้องรอให้ทางกระทรวงการคลัง นำเสนอเข้าสู่วาระการพิจารณาของที่ประชุมคณะรัฐมนตรีได้อนุมัติให้ดำเนินการได้ในวันที่ 27 เม.ย. นี้ก่อน ถึงจะเปิดให้บริการผู้ประกอบการได้  ทั้งนี้โครงการPortfolio Guarantee Scheme ระยะที่ 2 มีระยะเวลาค้ำประกัน 5 ปี โดย บสย. ผ่อนปรนค่าธรรมเนียมค้ำประกันในปีแรก 0.75 % และค่าธรรมเนียมในปีถัดไปคิดที่ 1.75 %  เพื่อเป็นการช่วยเหลือผู้ประกอบการในช่วงที่ภาวะเศรษฐกิจยังไม่ฟื้น
รท.นพดล  กล่าวอีกว่า โครงการระยะที่ 2 มีความแตกต่างจากโครงการแรกใน 2 ประเด็น ได้แก่ เรื่องธรรมเนียมซึ่งในโครงการแรกไม่คิดค่าธรรมเนียมปีแรก โดยให้รัฐรับภาระทั้งหมด ขณะที่โครงการระยะที่ 2 กำหนดให้คิดดอกเบี้ยปีแรกที่ 0.75 % เพราะไม่ต้องการสร้างค่านิยมที่ไม่ถูกต้องให้เอสเอ็มอี ซึ่งคาดว่าในโครงการระยะที่ 2 นี้รัฐบาลจะรับภาระจ่ายค่ธรรมเนียมลดลงเหลือ 1,800 ล้านบาท เทียบกับโครงการแรกที่ต้องรนับภาระถึง 2,100 ล้านบาท 
นอกจากนี้ บสย. ยังกำหนดวงเงินค้ำประกันโครงการระยะที่ 2 ไม่เกิน 40 ล้านบาทต่อราย ลดลงจากโครงการแรกที่รับค้ำประกันไม่เกิน 40 ล้านบาทต่อธนาคาร ซึ่ง บสย. มีธนาคารสมาชิกที่เข้าโครงการทั้งหมด 10 แห่ง แบ่งเป็นธนาคารพาณิชย์ 6 แห่ง และธนาคารรัฐอีก 4 แห่ง 
"ธนาคารพร้อมช่วยลูกค้าที่ได้รับผลกระทบจากม๊อบสีลม - ราชประสงค์  เบื้องต้นเข้าใจว่าน่าจะมีลูกค้าเดิมที่ได้รับผลกระทบด้วยเช่นกัน  ซึ่งขณะนี้ยังไม่ได้รับรายงานว่ามีจำนวนเท่าไร ต้องรอหารือกับรมว. คลัง และหน่วยงานที่เกี่ยวข้องก่อน" รท.นพดล กล่าว